На основу Статута Српског касачког савеза (даље: СКАС) Управни одбор Српског касачког савеза, на седници одржаној 20.03.2023. године у Србобрану, доноси:

**ВЕТЕРИНАРСКИ ПРАВИЛНИК**

**I ОПШТИ ДЕО**

**Члан 1.**

Овим Правилником се уређују основни принципи и правила ветеринарске службе и активности у оквиру СКАС-а.

**Члан 2**.

СКАС је одговоран за сва касачка такмичења у земљи, што подразумева контролу и одржавање здравља и добробити свих коња који учествују на тим такмичењима.

Правилник се мора поштовати од стране свих Организатора такмичења, власника и корисника коња.

**Члан 3.**

Ветеринарски правилник се бави условима, спремношћу, добробити коња и њиховом здравственом заштитом за време такмичења.

Они се примењују искључиво на такмичењима који су у складу са Правилницима СКАС-а, и морају се строго поштовати.

**Члан 4.**

За тумачење Ветеринарског Правилника (у даљем тексту: ВП) надлежан је Управни Одбор (у даљем тексту: УО) СКАС-а.

Евентуална посебна тумачења ВП, са којима се сложила Ветеринарска комисија СКАС-а и које је одобрио УО, биће накнадно објављена.

**Члан 5.**

СКАС ће подстицати и захтевати од свих регионалних савеза, клубова и организатора такмичења, држаоца и корисника коња да се придржавају принципа ВП.

Организатори такмичења су одговорни и у обавези да обезбеде услове, поштовање и понашање у складу са ВП, општих аката СКАС-а и члана 166. Закона о спорту у погледу добробити, ветеринарске контроле, ветеринарске инспекције и здравствене заштите свих коња који учествују на такмичењима.

СКАС-у су одговорни сви регионални грански савези, спортске организације, организатори такмичења, власници коња, корисници коња који подлежу мерама које је прописао СКАС, а у случају непоштовања предходно наведеног ВП.

**II ВЕТЕРИНАРИ И ВЕТРИНАРСКИ ЗВАНИЧНИЦИ**

**Члан 6.**

Ветеринари на такмичењима баве се ветеринарским прегледом и инспекцијом коња на такмичењу.

Председник Ветеринарске комисије ( у даљем тексту: ВК) је регистрован ветеринар СКАС-а.

Члан ВК може бити само регистрован ветеринар СКАС-а.

Члан ВК на домаћим такмичењима може бити и страни ветеринар који је регистрован од стране своје националне федерације или УЕТ-а, а делегиран од стране СКАС-а.

Ветеринар у прихватном падоку је регистрован ветеринар СКАС-а, кога је делегирао СКАС, а који обавља инспекцију коња у прихватном падоку.

Он не мора бити члан ВК на том такмичењу.

**Члан 7.**

Дежурни ветеринар је задужен да обезбеди хитно збрињавање коња на такмичењу.

Дежурног ветеринара делегира Организатор такмичења и није неопходно да има лиценцу СКАС-а.

Дежурни ветеринар је дужан да уско сарађује са ВК и њеним члановима на том такмичењу.

**Члан 8.**

Страни Ветеринарски Делегат кога одређује УЕТ за међународна такмичења у Србији је члан ВК на том такмичењу и учествује у њеном раду.

**Члан 9.**

Екипни (тимски) ветеринар је одговоран за здравље и добробит коња екипе.

Екипни ветеринар не мора бити регистрован у СКАС-у, уколико се не ради о ветеринару репрезентације, који мора бити регистрован у СКАС-у, а на то место га именује СКАС.

**Члан 10.**

Приватни ветеринар коња неког од спортиста такмичара мора бити пријављен од стране тренера или власника коња ВК, пре почетка такмичења. За њега важе иста правила као и за екипног ветеринара из члана 9. овог Правилника.

**Члан 11.**

Ветеринар који обавља узорковање ради анти-допинг контроле је делегиран од стране АДАС и сарађује са ВК на такмичењу.

**Члан 12.**

ВК састављена је од регистрованих ветеринара делегираних за одређено такмичење у смислу члана 6. овог Правилника. Заједно са Судијским колегијумом, чини инспекцијски панел приликом инспекције коња на такмичењу.

**Члан 13.**

Обавезе, дужности и одговорности ветеринарске комисије (ВК) су следеће:

1. ВК одговара Организатору такмичења за здравље и добробит свих коња на такмичењу;
2. свим питањима техничко-ветеринарске природе одлучује ВК, али се о томе мора известити Организатор такмичења. О свим другим питањима ВК ће известити Судијски колегијум или техничког делегата;
3. ВК ће известити Генералног секретара СКАС-а о свим ветеринарским питањима о којима Организатор такмичења није водио задовољавајућу бригу;
4. ВК је одговорна за предузимање свих неопходних мера за превенцију и контролу инфективних и заразних болести;
5. ВК мора одобрити и мора дати сагласност са свим мерама које је спровео Организатор такмичења пре доласка коња на такмичење (обезбеђивање дежурног ветеринара и ветеринарске опреме, коректног смештаја, одговарајуће изолације за коње, обезбеђење и надзор шталског простора);
6. ВК током такмичења проверава следеће ствари: - да су коњи снабдевени довољном количином стеље која не садржи прашину - да су коњи од стране власника и / или такмичара снабдевени довољном количином воде и суве хране доброг квалитета; - да постоји висок ниво шталске хигијене; - да је дежурни ветеринар са адекватним људством увек доступан; - проверава националну такмичарску књижицу –пасош коња који мора бити комплетно попуњен, под претњом елиминације коња са такмичења; нарочито води рачуна и проверава да ли је код коња обављена правилна вакцинација против инфлуенце, у складу са чланом 52 овог правилника и налаже организатору да елиминише са такмичења, и удаљи са места одржавања такмичења оне који то немају; - проверава да ли је обављена лабораторијска анализа на И.А.К. која не сме бити старија од месец дана за међународна такмичења, односно три месеца за домаћа такмичења као и за домаћа такмичења са међународним учешћем, и налаже организатору да елиминише са такмичења, и удаљи са места одржавања такмичења оне који то немају,
7. ВК ће се пре такмичења састати са екипним и приватним ветеринарима, и са њима ће остати у контакту током такмичења;

**Члан 14.**

Уколико треба спровести било какав ветеринарски третман или терапију забрањеним супстанцама у било ком тренутку док траје такмичење, мора се добити писмено одобрење ВК користећи Образац за одобрење хитног лечења.

Уколико је неопходно хитно подвргнути коња третману забрањеном супстанцом, ВК мора бити одмах обавештена о томе, а случај пријављен Председнику судијског колегијума. У том случају ВК мора бити обавештена путем Обрасца за одобрење хитног лечења.

**Члан 15.**

ВК мора бити унапред обавештена од стране дежурног ветеринара о примени акупунктуре или других облика физикалне терапије на коње за време такмичења и то путем Обрасца за примену хитног лечења.

Акупунктура која захтева примену локалног анестетика или других супстанци путем ињекција, строго је забрањена. Онај ко примењује акупунктуру или физикалну терапију мора добити писмено одобрење од ВК пре него што уђе у штале.

**Члан 16.**

Било ког коња који се опоравио од болести или повреде непосредно пре или за време трајања такмичења, ВК мора пријавити Председнику Судијског колегијума.

По писменој одлуци ВК из делокруга свог рада, Судијски колегијум ће донети одлуку да ли се коњ може такмичити односно наставити са такмичењем, а цео случај ће бити унет у званични Ветеринарски извештај.

**Члан 17.**

ВК ће обавестити Судијски колегијум ако постоји било каква неприхватљива околност у погледу добробити животиња, у било ком аспекту такмичења, и направиће препоруке у складу са тим.

Чланови ВК, дежурни ветеринари, екипни ветеринари, приватни ветеринари, антидопинг ветеринари, имају право да траже да им Организатор такмичења одобри стални приступ шталама, просторима за тренирање, стазама, падоцима, прихватним мањежима и аренама.

**III. ВЕТЕРИНАРСКА КОМИСИЈА САВЕЗА**

**Члан 18.**

Овим Правилником уређује се структура Ветеринарске комисије СКАС-а, начин избора његових чланова, делокруг рада и одговорност.

**Члан 19.**

Ветеринарска комисија СКАС-а је стручни орган СКАС-а који је одговоран за спровођење Ветеринарских прописа као и за спровођење Законских и подзаконских аката донетих од стране државних органа, Управе из области ветеринарске медицине, а на такмичењима на којима учествују чланови СКАС-а.

**Члан 20.**

Чланови Ветеринарске комисије могу бити лица која су завршили Факултет ветеринарске медицине, имају завршен државни испит, имају најмање три године радног стажа.

Чланови Ветеринарске комисије дужни су да поштују Статут СКАС-а, општа акта СКАС-а, националну и међународну улогу и статус СКАС-а и одлуке органа донете на основу истих.

**Члан 21.**

Ветеринар стиче право на регистрацију Ветеринара СКАС-а кад испуни услове прописане Правилником о евидентирању и издавању дозвола за рад стручњацима у коњичком спорту.

**Члан 22.**

Посебном одлуком УО СКАС-а, а на предлог Ветеринарске комисије, може се у састав Ветеринарског одељења уврстити и ветеринар који није регистрован.

**Члан 23.**

Регистрација се неће издати лицу које се налази под казном изреченом од стране надлежног органа СКАС-а.

Сваки ветеринар СКАС-а може изгубити право на регистрацију уколико се установи неадекватна стручност.

**Члан 24.**

Ветеринарска комисија СКАС-а има свог Председника.

Председника Ветеринарске комисије именује и разрешава УО СКАС-а.

Председник Ветеринарске комисије одговоран је за свој рад УО СКАС-а.

Председник Ветеринарске комисије одговоран је за координацију рада Ветеринарске комисије делегиране на такмичењеу.

**Члан 25.**

Контакт ветеринара према УЕТ-у а именује УО СКАС-а.

**Члан 26.**

Ветеринарска комисија СКАС-а одговорна је УО СКАС-а за ваљаност комплетне документације везане за делокруг рада ветеринара СКАС-а, за тачност унетих података везаних за све превентивне мере, као и за тачност идентификационог дела документације.

**Члан 27.**

Ветеринарска комисија СКАС-а је у обавези да прати измене и/или допуне у ветеринарској регулативи законодавства Републике Србије, измене и допуне Правилника и прописа УЕТ, измене и допуне Правилника АДАС о чему писмено обавештава УО СКАС-а и предлаже му адекватне измене и/или допуне у ветеринарским Правилницима СКАС-а.

Ветеринарска комисија СКАС-а може да предлаже УО СКАС-а измене и/или допуне свих Правилника везаних за делокруг рада Ветеринарске комисије СКАС-а.

**Члан 28.**

Ветеринарска комисија СКАС-а тесно сарађује са АДАС, УЕТ, надлежним Министарствима и организацијама за добробит животиња. Делегирање ветеринара за такмичење обавља секретаријат СКАС-а.

**Члан 29.**

СКАС води матичну евиденцију регистрованих ветеринара, чланова Ветеринарске комисије.

**IV. ДОБРОБИТ ЖИВОТИЊА**

**Члан 30.**

КОДЕКС ПОНАШАЊА:

1. СКАС очекује од свих који се баве касачким спортом да се понашају у складу са кодексом понашања да је у сваком тренутку добробит коња на првом месту и да никад не сме бити подређена такмичарском или комерцијалном утицају;
2. у свим коњичким дисциплинама коњ се мора сматрати најбитнијим;
3. добробит коња је изнад свих личних интереса власника, тренера, јахача-возача, одгајивача, спонзора, организатора и осталих службених лица;
4. свако поступање са коњем, укључујући и ветеринарски третман, морају да гарантују здравље и добробит коња;
5. у току транспорта коња потребно је да се обезбеде здрави услови као и адекватна исхрана и нега;
6. треба настојати да се постигне и одржи висок стандард узгоја, исхране, услова држања, ветеринарског третмана и максималне безбедности коња;
7. нагласак треба да буде на усавршавању метода тренинга и промоцији научних студија;
8. стручност и способност возача и тренера сматра се неопходном за добробит коња;
9. сви тренинг методи морају да воде рачуна о коњу као живом бићу и не смеју укључивати поступке који се од стране СКАС-а и УЕТ сматрају суровим;
10. СКАС треба да успостави такву контролу над својим особљем и члановима да обезбеди максимално поштовање ових правила од стране свих лица која им подлежу;
11. сва национална и интернационална правила морају се поштовати како током такмичења тако и у тренингу и у сваком опхођењу са коњем.

**Члан 31.**

Забрањено је свако злостављање коња пре и током такмичења.

Свака радња која није у духу Кодекса понашања, и која се може оквалификовати као окрутност, кажњава се дисквалификацијом.

**Члан 32.**

Злостављање коња може настати чињењем или не чињењем одређених радњи, које могу код коња проузроковати бол или непотребну патњу, кључујући и следеће радње, посебно ако се раде без икаквог ограничења:

1. претерана употреба корбача, као и ударање коња другим предметима;
2. излагање коња било каквом облику електричне струје или електро шока;
3. повређивати коњу уста ударцем жвале или било ког другог предмета који се налази у устима;
4. такмичити се са исцрпљеним, хромим, или повређеним коњем;
5. тући коња (ногама, рукама);
6. ненормално сензибилисати или десензибилисати било који део коња;
7. оставити коња без адекватног оброка, воде или тренинга;
8. користити било који предмет или део опреме који би код коња проузроковао јак бол, или чак пад.

**Члан 33.**

Свака особа која примети злостављање коња, мора злостављање одмах пријавити ВК или Судијском колегијуму, у форми протеста, без одлагања, ако се ради о такмичењу.

Ван такмичења пријава се врши Генералном секретару СКАС-а, који ће, ако је то потребно покренути дисциплински поступак пред Дисциплинском комисијом СКАС-а.

**Члан 34.**

У случају да током такмичења дође до тешког повређивања коња, као што су преломи, када је лечење неизводљиво, дежурни ветеринар је дужан да на најхуманији начин изврши еутаназију.

Место еутаназије ће бити заклоњено параваном или другим средствима од погледа публике.

Након еутаназије, леш ће посебним транспортним возилом бити уклоњен на најбржи могући начин.

**V. ВЕТЕРИНАРСКИ ПРЕГЛЕД И ИНСПЕКЦИЈА КОЊА**

**Члан 35.**

***ПОЈМОВИ:***

1. Ветеринарски преглед – је термин који означава клинички преглед од стране ветеринара ради утврђивања генералног здравственог статуса коња;

2. Инспекција коња – је термин који означава процедуру којом се одлучује да ли је грло способно да се такмичи или не;

3. Пасошка контрола – је процес утврђивања идентитета коња из пасоша и чекирање података о вакцинацији, и осталих детаља унетих у пасош;

4. Потврда идентитета – је упорђивање ознака у идентификационом дијаграму са ознакама на коњу.

**Члан 36.**

Сви коњи који дођу на место где се одржава такмичење, морају бити прегледани од стране члана ВК или ако се ради о међународном такмичењу, од стране ветеринарског делегата или његовог заменика, пре него што уђу у шталу где се налазе други такмичарски коњи.

**Члан 37.**

Ветеринарски преглед обухвата:

1. пасошку контролу
2. потврду идентитета
3. клинички преглед ради потврде да коњ не пати од неке инфективне или заразне болести.

У преглед може бити укључен и ЕКГ коња, аускултација срца или плућа, мерење температуре, или било ког другог клиничког параметра који се учини неопходним.

Сви подаци морају бити унети у здравствени картон коња за то такмичење.

**Члан 38.**

Ако по мишљењу ветеринара коњ није у стању да се такмичи, случај се мора правовремено пријавити Судијском колегијуму и ВК, као и страном Ветеринарском делегату ако се ради о међународном такмичењу у Србији, ради доношења коначне одлуке.

**Члан 39.**

Ако се сматра да би одређени коњ заразио остале коње на такмичењу, њему се не сме дозволити приступ у штале где се налазе остали такмичарски коњи који су прошли ветеринарски преглед. Он може бити смештен у шталу која је изолована до доношења коначне одлуке.

**Члан 40.**

Сваки коњ за кога члан ВК сматра да није у стању да се такмичи, мора се пријавити Судијском колегијуму, ради инспекције или ако се сматра да није за инспекцију, мора се искључити са такмичења.

**Члан 41.**

Ждребне кобиле се не могу такмичити после навршена четири месеца ждребности, или пет месеци по ждребљењу.

Ако је у току првих шест месеци по ждребљењу ждребе угинуло, то се мора доказати ветеринарским извештајем који је потписао екипни ветеринар, или приватни ветеринар, са тачним датумом угинућа. Рачунајући од тог дана, кобила се не може такмичити наредна три месеца.

**Члан 42.**

Ако се утврди да се кобила такмичила под овим околностима, биће дисквалификована са такмичења, али и са свих следећих такмичења на којима би се појавила у оваквом стању.

Власника кобиле као одговорну особу ће члан ВК, дежурни ветеринар писмено пријавити Судијском колегијуму, Организатору такмичења и Генералном секретару СКАС-а.

Генерални секретар СКАС-а има обавезу да власника као одговорну особу пријави Дисциплинкој комисији против које ће бити покренут Дисциплинки поступак.

**Члан 43.**

Коњи којима је урађена трахеотомија и неуректомија не смеју се такмичити.

**Члан 44.**

Није дозвољена „schok wave” терапија, крио терапија, као ни утрљавање оштрих масти које изазивају хиперемију.

**Члан 45.**

Инспекцију коња обавља инспекцијски панел, који чине Судијски колегијум и ВК на том такмичењу, као и са страним ветеринарским делегатом ако се ради о међународном такмичењу у Србији.

Инспекцијски панел мора да одобри простор и подлогу на којој ће се обављати инспекција.

**Члан 46.**

Код свих дисциплина инспекција се састоји од посматрања коња док стоји. Ветеринар тада може прегледати (опипати) ногу/ноге, део ноге, или било који други део тела. Затим ће се коњ прегледати у ходу и касу тако што ће касати од и ка инспекцијском панелу.

**Члан 47.**

Ако је коњ видно хром или изразито неприпремљен за такмичење, инспекцијски панел га неће прихватити за то такмичење.

Ако се инспекцијски панел двоуми око спремности коња за такмичење, коњ ће бити послат у прихватни падок где ће га прегледати ветеринар, који ће известити панел о резултату свог прегледа пре него што коњ изађе на реинспекцију, где се доноси коначна одлука.

Приликом гласања на панелу, у случају једнако подељених гласова, председник Судијског колегијума има одлучујућу реч у доношењу коначне одлуке.

**Члан 48.**

Инспекција мора бити спроведена најкасније до поднева, или пре него што коњ наступи на такмичењу.

**Члан 49.**

Судијски колегијум доноси одлуку да се коњу одобри наступ на такмичењу, на основу одлуке ВК из делокруга своје надлежности.

На ову одлуку није могуће уложити жалбу.

У случају да Судијски колегијум не одлучи по одлуци ВК, ове чињенице се морају образложити у Ветеринарском извештају СКАС-а.

**Члан 50.**

При пасошкој контроли, ако идентификациони дијаграм није уредно попуњен, или други подаци нису унешени, случај се мора пријавити Судијском колегијуму, који ће одлучивати о евентуалним казнама или дисквалификацији, а ти подаци ће бити унети у саму књижицу и оверени од стране Председника Судијског колегијума и Председника ВК.

Нерегуларности у идентификацији се морају уписати на страници која гласи „идентификација и пасошка контрола коња“ а ако се ради о нерегуларној вакцинацији, то запажање се мора унети на страници „подаци о вакцинацији“.

**VI. ЗДРАВСТВЕНА ЗАШТИТА КОЊА**

**Члан 51.**

Сви коњи за које се планира да учествују на такмичењима, препорука је да прођу кроз базични/примарни програм вакцинације, који се састоји од две вакцине дате у размаку од 21-92 дана.

Затим трећу вакцину (која се зове још и прва бустер вакцина) треба дати у оквиру од 6 месеци+21 дан од дате друге вакцине (али не пре 21 дан од дате друге вакцине) а затим се сваких шест месеци даје бустер вакцина (у оквиру од 6 месеци+21 дан од дана последње дате вакцине).

Ни једна вакцина не сме бити дата у оквиру од 7 дана до доласка на такмичење.

Коњи нису вакцинисани по датом режиму не могу учествовати на такмичењима као ни на међународним такмичењима у организацији других националних федерација

**Члан 52.**

Свака вакцина мора бити апликована од стране ветеринара. Детаљи о вакцини, серија, број шарже, датум и начин апликације требају бити забележени у пасош.

**Члан 53.**

На УЕТ такмичењима и међународним такмичењима где се примењују правила УЕТ због непоштовања правила о вакцинацији, и прекорачења датума вакцинације, примењиваће се санкције које је УЕТ прописао за ову област.

**Члан 54.**

Под претњом забране учешћа на такмичењу сви коњи који долазе на такмичење морају имати потврду о извршеној анализи на Инфективну анемију копитара (ИАК), а у складу са ветринарским прописима Републике Србије.

Под претњом забране учешћа на такмичењу сви коњи који долазе на такмичење, морају поседовати транспортни пасош, као и потврду о дезинфекцији транспортног средства.

**Члан 55.**

Пре такмичења или у току њега, било какав третман или терапију има право да обавља искључиво дежурни ветеринар.

Може бити присутан екипни или приватни ветеринар.

**Члан 56.**

На такмичењима обавезно је да ветеринарска прва помоћ буде обезбеђена током целог такмичења.

На такмичењима ВК или њен председник морају да обрате пажњу Техничком делегату на посебно опасну деоницу стазе, ако таква постоји (мекана, клизава и неравна подлога, оштри углови, корење које штрчи или грање).

**VII. ЗЛОУПОТРЕБА ЛЕКОВА И ДОПИНГ**

**Члан 57.**

***-ПОЈМОВИ:***

Злоупотреба лекова, метода и супстанци је ординирање било ког лека, метода и супстанце животињи од стране нестручног лица у било коју сврху, као и ординирање било ког лека, метода и супстанце животињи од стране стручног лица ако оно нема за циљ лечење животиње или унапређење њеног здравља.

Допинг животиња је злоупотреба лекова, метода и супстанци, које нису нормални састојак уобичајене хране, и које се уносе екстерно (перорално, интрамускуларно, интравенски, утрљавањем у кожу и сл.) при чему могу да утичу на понашање животиње, без обзира да ли се нормално стварају у организму или не.

Допингована животиња је свака животиња код које се утврди да је била објект злоупотребе лекова, метод и супстанци, које нису нормалан састојак уобичајене хране и који се уносе екстерно.

**Члан 58.**

Свако лице које ординира лекове животињи чији циљ није лечење саме животиње ни ти унапређење њеног здравља, врши злоупотребу лекова. Кажњава се свака злоупотреба лекова, према Дисциплинском правилнику, било да је врши стручно или нестручно лице.

**Члан 59.**

Допингована животиња је свака животиња у чијем се телу установи присуство забрањених супстанци, њених метаболита или маркера. Допингована животиња је свака животиња код које је установљено да је била објект ординације метода које немају за циљ лечење болести или унапређење здравља животиње.

**Члан 60.**

Према Дисциплинском правилнику кажњава се:

1. Употреба или намера употребе лекова метода и супстанци у сврху допинга животиња.
2. Поседовање лекова, метода и супстанци у сврху допинга животиња.
3. Продаја лекова, метода и супстанци које за циљ имају допинговање животиње.
4. Свако подстицање, подржавање, охрабривање, помагање и прикривање допинга животиња.

**Члан 61.**

Пре почетка сваког такмичења, одговорно лице, приватни ветеринар или ветеринар екипе мора попунити Изјаву о употреби лекова, у којој ће навести све лекове, методе и супстанце које су употребљене, за сваког коња посебно.

**Члан 62.**

С обзиром на брз развој нових лекова и фармаколошких средстава, као и промена у методама припреме коња за такмичења, овај Правилник се у овом смислу може кориговати кад год се за то укаже потреба.

**Члан 63.**

Одговорна лица морају приложити све шприцеве, игле и забрањене супстанце, запаковане, ВК.

У случају да се шприцеви, игле, и забрањене супстанце нађу код особе која није ветеринар овлашћен од стране ВК, сматраће се да је прекршила правилник и биће кажњена. Коњ или коњи на које се ово односи, биће подвргнути анти-допинг контроли.

Било који члан ВК има овлашћење да конфискује шприцеве, игле, и било коју забрањену супстанцу нађену код особе која није ветеринар овлашћен од стране ВК.

Овакав случај се мора пријавити Дисциплинској комисији.

**Члан 64.**

Ињекције хранљивих материја типа електролита и глукозе могу се давати уз писмено одобрење ВК, пре чега ће бити попуњен Образац одобрења за хитно лечење. Кисеоник се може давати једино коришћењем тубуса за интубацију, и то убаченом кроз једну ноздрву. Коришћење било које врсте маске је забрањено.

**Члан 65.**

Узорковање за анти-допинг контролу врше лиценцирани ветеринари АДАС-а, користећи стандардну процедуру за узимање узорака, коју прописује АДАС.

**Члан 66.**

Повреде анти-допинг правила се третирају према:

1. Закону о спречавању допинга Републике Србије;

2. Правилнику о допинг контроли на спортским такмичењима и изван такмичења (АДАС); 3. Правилнику о спречавању допинга у коњичком спорту издатим од СКАС-а;

4. Дисциплинском правилнику СКАС-а;.

**Члан 67.**

Случај допинговања животиња застарева након 10 година .

**VIII. ЗАВРШНЕ ОДРЕДБЕ**

**Члан 68.**

Измене овог Правилника врши УО СКАС-а.

Посебно, правила која се односе на контролу примене лекова или на добробит животиња могу се мењати кад год се укаже потреба за тим.

**Члан 69.**

Ветеринарски правилник не може предвидети све појединости и случајеве који се могу десити у припреми или током такмичења.

Ако се појави случај који није прецизно регулисан овим Правилником, одлука ће бити донета уз консултацију са Судијским колегијумом и у духу СКАС Правилника по одређеној теми или ситуацији.

Саставни део овог Правилника су следећи Правилници и формулари:

а) Правилнику о спречавању допинга у коњичком спорту издатим од Савеза,

б) ветеринарски картон коња,

в) изјава о употреби лекова,

г) одобрење за хитно лечење.

**Члан 70.**

Правилник ступа на снагу 8 дана од дана његовог објављивања.

За тумачење Правилника надлежно је једино УО СКАС-а.

 СКАС

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранислав Јокић, председник